Franse burgers se dood in Niger bekyk | Netwerk24
Die ses Franse burgers is saam met hul motorbestuurder en toergids in die natuurreservaat doodgeskiet. Foto: Reuters
Die ses Franse burgers wat saam met hul toergids en bestuurder in 'n reservaat in Niger doodgeskiet is, was hulpwerkers.
"Die ses Franse burgers was werkers verbonde aan nie-regeringsorganisasies. Ons is nog besig met 'n ondersoek," het Issoufou Katambe, Niger se minister van verdediging, aan Reuters gesê
BBC berig op foto's wat deur die BBC gesien is, is die lyke van die slagoffers op 'n grondpad langs 'n 4x4-voertuig gevind. Die voertuig was uitgebrand.
Dit is nog nie duidelik wie vir die aanval verantwoordelik is nie, maar jihadistiese groepe raak al hoe meer aktief in Niger, berig BBC verder.
Netwerk24 het vroeër berig die groep was Sondag in 'n reservaat vir kameelperde in die Kouré-gebied toe hulle deur gewapende mans op motorfietse afgemaai is, het Tidjani Ibrahim Katiella, goewerneur van die Tillabéri-gebied gesê.
Die reservaat is sowat 65 km suidoos van die hoofstad, Niamey. Ekstremiste met Isis-bande het in Oktober 2017 vier Amerikaanse soldate in 'n lokval in die land gelei en doodgeskiet.
Die voorval het tot ál meer Amerikaanse teen-terrorisme-operasies in die gebied gelei. Frankryk het in Junie 'n koalisie met sy bondgenote in Wes-Afrika en Europa gevorm om teen Islamitiese ekstremiste in die Sahel-sone, wat Niger insluit, te veg.
Die Franse regering het mense gewaarsku om nie te reis na dele in Niger waar militêre groepe, waaronder Boko Haram, bedrywig is nie.